Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 4/1997. (I. 22.) Korm. rendelet alapján — elsősorban a zajt okozó
Paragraph Index: 641

3. Egészséges környezethez való jog: A vizsgálatban érintett szervek nem, vagy csak részben tudtak eleget tenni a jogszabályban előírt azon kötelezettségüknek, hogy beosztottaik számára a szolgálatellátás és a munkavégzés során az egészséget nem veszélyeztető, biztonságos munkavégzés, illetve az elítéltek egészséges elhelyezésének, őrzésének feltételeit biztosítsák. Az előírt feltételek hiányában végzett szolgálatteljesítés, illetőleg a büntetés végrehajtása sérti az alkotmány által mindenki számára biztosított emberi méltósághoz, a legmagasabb szintű testi lelki egészséghez és az egészséges környezethez fűződő jogot, ezért az állampolgári jogok országgyűlési biztosa az alkotmányos visszásságot megállapította. A veszprémi intézetben tapasztalt súlyos hiányosságok az objektum jellegéből, annak az e célú hasznosításra való alkalmatlanságából adódtak. A szükséges feltételek hiányában való működtetés következtében az élethez, emberi méltósághoz, egészséges környezethez, legmagasabb szintű testi, lelki egészséghez fűződő alapvető alkotmányos jogok, egyidejűleg igen súlyosan sérültek. Az alkotmányos alapjogok súlyos megsértése és sérelmük további veszélye, olyan alkotmányos visszásságot okoz, melynek orvosolása csak az intézet bezárásával orvosolható.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes